**Skriftlig beretning 2010**

Af Ulla Erlandsen. Beretningen er afsluttet den 18. februar 2010

**Indhold:**

Indledning

Multimedieskat

Kommunalvalgskampagne

Kongres 2009

Arbejdstidsaftalen 2008

Løn (A08)

Aktiviteter

**Indledning**

Første dag i 2010, vores statsminister Lars Løkke Rasmussen toner frem på skærmen, og går i gang med sin første nytårstale.

Et af temaerne i talen er folkeskolen. Lars Løkke Rasmussen roser indledningsvis skolen ved at henvise til, at børnene er blandt de bedste i verden.

Han siger bl.a.: ”I kan noget, som I er blandt de bedste til i verden. I er kreative. I er glade for – og gode til – samarbejde. I er glade for jeres skole.” Jeg sidder og bliver helt glad, han er i gang med at rose den fantastiske indsats som lærerne udøver i folkeskolen.

Men træerne vokser ikke ind i himlen. Det viser sig nemlig, at det er indgangsvinklen til endnu en gang at sætte fokus på vores undervisningsministers mantra om, at alle børn skal lære at læse med et læseløfte. Det kan ifølge Lars Løkke gøres helt ubureaukratisk med en læsetest i 2. kl., så man kan sikre en målrettet individuel indsats. Nu er det bare sådan, at Lars Løkke åbenbart ikke har forberedt sig særlig grundigt, vi har nemlig allerede læsetest i 2. kl.

Lars Løkke Rasmussen præsenterede på venstres landsmøde i slutningen af 2009 ti konkrete mål frem mod år 2020. Den danske drøm, som Lars Løkke kaldte sine ti bud. Her fremgår det, at danske skolebørn på stort set alle de områder, der kan måles ved PISA undersøgelser skal være i top-fem internationalt.

Danmark skal efter bedste benchmarking principper måles med de øvrige lande.

Målinger og sammenligninger giver ikke nødvendigvis kvalitet, især hvis man ikke helt præcist ved, hvad det er, man sammenligner, så det ser jeg ikke ret meget udvikling i.

Men jeg vil da se frem til og håbe, at de rosende ord trods alt kan være indledningen til, at det 360 g. eftersyn, som Lars Løkke annoncerede i sin åbningstale ved folketingets åbning i 2009, der nu er taget initiativ til med opstart på Marienborgmødet, vil blive andet end et eftersyn.

Det vi har brug for er et fremtidssyn. Vi skal sætte fokus på og videreudvikle lige præcis det Lars løkke selv roser i indledningen i sin nytårstale.

Jeg vil derfor vælge at tage de positive briller på og se frem til, at det rejsehold, der nu er nedsat, og som skal fremkomme med forslag til forbedringer af folkeskolen i juni, har gode, konstruktive forslag til at udvikle folkeskolen.

Ingen kan være uenig i, at det er vigtigt, at så mange som muligt får en uddannelse udover folkeskolen, som er et af rejseholdets fokusområder. Det er en udfordring, vi som lærere skal være med til at løfte.

Jeg er ikke i tvivl om, at viden og kompetencer er vigtige kvalifikationer, når man skal begå sig i en globaliseret verden.

Skolen må derfor hele tiden være under udvikling, fordi kravene til kvalifikationer hele tiden ændrer sig, men da ingen ved, hvordan fremtiden ser ud, er der ingen, der kan komme med en konkret facitliste.

Det vil dog alligevel være rigtig prisværdigt, hvis statsministeren vil lade dem, der ved noget om skolen medvirke til at udvikle skolen på grundlag af dokumenteret forskning frem for populistiske påstande.

Nu vi er ved statsministerinitiativer, skal det lige nævnes, at Lars Løkke i sin åbningstale lancerede en afbureaukratiseringsplan. Jeg så straks kvalitetsrapporter og elevplaner svæve ud af folkeskolen, det viste sig hurtigt, at ud af de 105 forenklingsforslag, er der 21 såkaldte regelforenklinger på folkeskoleområdet, ingen af forslagene afbureaukratiserer folkeskolen.

Lærerne skal stadig udarbejde elevplaner for den enkelte elev i samtlige fag, og skoler og kommunerne skal fortsat udfærdige kvalitetsrappporter. De øvrige initiativer har nærmest karakter af kvalitets- eller serviceforringelser.

**Multimedieskat**

Med indgangen til 2010 trådte endnu en ny skattereform i kraft – alle gode gange 3. Skattereformen har været kendt siden det tidlige forår 2009, et af elementerne er en beskatning af multimedier stillet til rådighed af arbejdsgiveren.

Jeg mener ikke, det kan være rigtigt, at man beskatter et nødvendigt arbejdsredskab, en håndværker, der tager værktøjet med hjem, bliver jo heller ikke beskattet af det. Det er desuden et spørgsmål, hvordan regeringen lige har tænkt sig, at lærerne skal leve op til de krav, samme regering stiller til lærerne.

Ifølge folkeskoleloven skal lærerne integrere IT i fagenes undervisning. Derudover skal lærerne kommunikere via LærerIntra med forældre, elever, kollegaer, bestille undervisningsmaterialer, booke faglokaler og evt. søge oplysninger på nettet til brug for undervisningen. En PC er altså et næsten uundværligt arbejdsredskab på linje med bøger og andet undervisningsmateriale, der er nødvendigt, når en lærer skal forberede sig.

Danmarks Lærerforening har på alle mulige måder forsøgt at påvirke regeringen til at fjerne den urimelige beskatning. I april lykkedes det at få justeret skatten, således at skattegrundlaget blev ændret fra 5000 kr. til 3000 kr. men helt at få lærerne fritaget fra beskatningen er ikke lykkedes.

I Tårnby Kommune har alle lærere fået tilbud om at have en bærbar PC til rådighed.

Kredsen kontaktede derfor allerede i februar 2009 kommunen for at finde en løsning for lærerne.

Tårnby Kommune har gentagne gange haft kontakt til Skat for at få en afklaring af, hvordan man kunne lave en model for lærer-Pc’erne eller en form for dispensation. Tårnby kommune henviste til, at PC’erne havde begrænsede muligheder for at kunne benyttes til privat brug. Helt frem til at Kommunernes Landsforening og Personalestyrelsen i efteråret udsendte notater, der præciserede multimedieskatten, håbede man, at der kunne findes en løsning. Det fremgik af notaterne, at der ikke var nogen åbninger, der gav mulighed at lave særordninger for særlige grupper af ansatte herunder lærerne.

Det fremgik desuden af notaterne, at ansættelsesmyndigheden kan kræve, at en ansat har rådighed over et multimedie, som ansættelsesmyndigheden har stillet til rådighed for den ansatte. Der blev derudover gjort opmærksom på, at man ikke måtte lave aftaler, der kompenserede den ansatte for multimedieskatten.

Tårnby kommune har som bekendt besluttet at indberette alle til Skat, der har fået muligheden for at få stillet en bærbar PC til rådighed, samtidig er PC’erne blevet ”åbnet”, så de kan benyttes privat.

**Kommunalvalgskampagne**

Det har som bekendt været kommunalvalgår.

I Tårnby og Dragør Kommune blev resultatet af valget, at begge kommuner fortsat har en socialdemokrat som borgmester.

Kreds 13 deltog op til valget i en kommunalvalgskampagne med det formål, at sætte folkeskolen i centrum sammen med Kredse fra Tåstrup, Hvidovre, Rødovre, Albertslund, Herlev, Ballerup, Gladsaxe og Gentofte.

Kampagnen bestod af en hjemmeside: X-skolen.dk samt go-cards, der var fordelt på 260 cafeer i København. Fra hjemmesiden var der henvisning til de deltagende kredse. Når man linkede til vores kreds kom der følgende skrivelse:

|  |
| --- |
| **Kommunalvalg den 17. november****Sæt X ved folkeskolen**Stem på de politikere der ønsker at satse på folkeskolen. De politikere, der bakker op om og lytter til de professionelle, kompetente og engagerede lærere.Danmarks vigtigste ressource og råstofkilde er vores børn og unge. En satsning på folkeskolen er en investering i fremtiden.På den lange bane kan det blive dyrt at tænke kortsigtet, når det gælder kvaliteten i folkeskolen.Vi skal have fagligt stærke og ambitiøse folkeskoler, der giver eleverne faglig og menneskelig ballast til deres fremtidige liv.**Kvalitet i folkeskolen får vi bl.a. ved:*** At kommunerne understøtter og skaber balance mellem krav og ressourcer.
* Rammerne for undervisningen skal være tidssvarende, det gælder bl.a. de fysiske rammer, undervisningsmaterialer, faglokaler og satsning på IT.
* At eleverne får undervisning efter det vejledende timetal. I et skoleforløb er der en forskel på op til 570 timer på det vejledende timetal og minimumstimetallet, hvilket svarer til at eleverne mister et års skolegang i indskolingen.
* At lærerne får den efter- videreuddannelse, der gør dem mere kompetente til at undervise i folkeskolens fag.
* At der afsættes ekstra ressourcer til elever med særlige behov i den rummelige folkeskole. Vi vil gerne kunne rumme de fleste elever i folkeskolen, dem med særlige behov og dem der har brug for ekstra udfordringer. To-lærerordninger eller andre støtteforanstaltninger, der er tilpasset den enkelte elevs behov kan være et af de midler, der sikrer, at alle får udbytte af undervisningen.
* At de lærere, der varetager specialundervisning er specielt uddannede til det.
* At lærerne frigøres for ovenfra kommende bureaukratiske krav om f.eks. detaljerede elevplaner, så de i stedet kan koncentrere sig om det, der gavner undervisningen for den enkelte elev.

Ulla ErlandsenKredsformandDanmarks Lærerforening, Kreds 13 Dragør og Tårnby |

**Kongres 2009**

Kongressens store temaer var Fremtidens skole og specialundervisning. Men det punkt der var set frem til med mest spænding var ”Vedtægtsændringer”.

Et flertal i Hovedstyrelsen fremlagde et forslag om to-årige kongresperioder. Det var et forslag som bl.a. kredsene i hovedstadsområdet var meget imod.

Vores argumenter for at fortsætte med kongres hvert år var og er, at undgå demokratitiab og en topstyret organisation. Kongressen skal mødes hvert år for at give de delegerede mulighed for at drøfte og ved evt. beslutninger at fastlægge foreningens overordnede politik, og fordi kredsene og derved medlemmerne skal have mulighed for at øve indflydelse på foreningens politik. Vedtægtsændringen blev ikke vedtaget, og vi har fortsat kongres hvert år.

Vedr. Fremtidens Skole vedtog kongressen en række konkrete forslag til ændringer af folkeskolen. Anders Bondo Christensen har bl.a. benyttet disse forslag i forbindelse med sin deltagelse i Marienborgmødet.

Specialundervisningen har trange vilkår i mange kommuner, og det har stor indflydelse på lærernes arbejdsvilkår, derfor var det et også et tema, der fyldte meget på kongressen.

Kongressen vedtog bl.a. en ændring af specialundervisningsbegrebet i en tredelt model:

* Almindelig undervisning med undervisningsdifferentiering
* Inkluderende støtteforanstaltninger i forhold til den almindelige undervisning
* Specialundervisning efter skolepsykologisk udredning

I forbindelse med behandlingen af temaet specialundervisning vedtog kongressen en vedtagelse om, at DLF skal arbejde for at sikre, at såvel elever med behov for specialpædagogisk indsats i forbindelse med den almindelige undervisning som elever med behov for vidtgående specialundervisning fortsat har et retskrav på særlig støtte. Derudover blev der vedtaget en resolution om at: Kvalitet i specialundervisningen skal sikres.

Der blev desuden vedtaget følgende resolutioner og kongresvedtagelser, der kan findes på DLF’s hjemmeside:

**Elevplaner** (Bertel H. sagde i sin åbningstale vedr. elevplaner, ”at lærerne skal have større råderum til at vurdere selv”) Han sagde desuden, at man skal anmelde alle meningsløse regler til undervisningsministeriet, hvis der er nogle, der tager ham på ordet, kan de få ret travlt i undervisningsministeriet. Så her er en opfordring.

**Overtrædelse af menneskerettigheder** (Opfordring til den danske regering om at reagere over for den tyrkiske.) Fagligt aktive lærere i Tyrkiet bliver forfulgt og nogle har siddet fængslet i ca. 4 mdr.

**Fagenes timetal skal svare til indhold og mål (**Der er ca. 570 timers forskel på minimumstimetallet og det vejledende timetal, hvilket svarer til et helt skoleår på de små klassetrin)

**Styrk skolens ledelse** (Der skal skabes gode rammer for skolens ledelse, således at ledelsen får bedre mulighed for at være nærværende og i dialog med medarbejderne)

**Folkeskolen er samfundets investering i fremtiden** (Ingen nedskæringer i forbindelse med forhandlingerne om de kommunale budgetter)

**Folkeskolen skal drives og finansieres af det offentlige** (Ingen sponsorering eller forældrebetaling i folkeskolen)

**Enhedsskolen giver eleverne den bedste undervisning** (Vi ønsker en udelt skole, baseret på årgangsbaserede klasser)

**Arbejdstidsaftalen 2008 (A08)**

I Dragør og Tårnby kommune arbejder lærere fra dette skoleår under A08. Aftalerne er i henhold til den centrale aftale indgået for en to-årig periode.

Aftalen betyder, at man skal tænke sin arbejdstid på en anden måde. Lidt populært kan man sige, at vores tidligere aftale var en tidsoptællingsaftale, den nye aftale er en opgaveaftale.

Aftalen giver en klar sammenhæng mellem undervisning og forberedelse, idet man har en faktor, der knytter sig til undervisningen, der er derudover et maksimalt undervisningstimetal.

I Dragør har lærerne en omregningfaktor på 2,15, et max. undervisningstimetal på 781 og for nyuddannede faktor 2,24, max. undervisningstimetal 751. Børnehaveklasselederne har en faktor på 2,05 og et max. undervisningstimetal på 819.

I Tårnby har lærerne en faktor på 2,18 med max. undervisningstimetal på 770 timer, for nye lærere en faktor på 2,27 og max. undervisningstimetal på 740 timer. Børnehaveklasselederne har en faktor på 2,10 og max. undervisningstimetal på 800.

A08 er en professionsaftale, den skal medvirke til at understøtte det professionelle arbejde, den gode opgaveløsning og det gode arbejdsmiljø på skolerne.

Gensidig tillid, dialog og samarbejde er nøgleord.

Aftalen giver lærerne det professionelle ansvar for undervisningen, hvilket betyder, at lærerne selv disponerer over den samlede undervisningsopgave, planlægger og tilrettelægger undervisningen professionelt i henhold til opstillede pædagogiske mål. Dette gælder også for alle møder, der relaterer sig til undervisningsopgaven.

Det tager altid noget tid inden man får indarbejdet nye arbejdsrutiner. Der skal nok slibes og files lidt, og måske kan der ligefrem blive behov for en afretter, når ledere og lærere skal aflære mange års millimetertælleri.

Skolelederen og tillidsrepræsentanten (TR) skal løbende samarbejde om at implementere arbejdstidsaftalen og om: ”Hvorvidt aftalen indfrier målsætningen om øget engagement, professionalisme, fleksibilitet og mindre bureaukrati” desuden skal den samlede opgaveløsning evalueres, så erfaringerne kan benyttes til næste skoleårs planlægning.

På vores årlige kredsstyrelseskursus i januar foretog vi en midtvejsevaluering af dette år 0 med ny aftale.

Kredsstyrelsen var i hovedtræk positiv, men der blev også givet udtryk for, at der er problemfelter, der skal arbejdes med.

Der er generelt en oplevelse af, at lærerne har taget den nye aftale til sig, de oplever, at det er positivt, at de selv kan disponere, samt at man selv kan fastlægge møder og vurdere, hvilke det er nødvendigt at deltage i. Lærerne er blevet bedre til at vurdere møder og mødefrekvens, og de føler sig mere frie og mindre pressede. Der er mindre timetælling de fleste steder.

Dog oplever nogen det som problematisk og svært at vurdere kollegers og ledelsers forventninger med hensyn til, hvilke møder der skal deltages i og hvor mange. Derfor giver skolernes mødestruktur problemer og frustrationer flere steder. Her kan en anbefaling være at udarbejde et forventningsbrev, der klargør, hvad man gensidigt kan forvente.

Det er vigtigt, at man på skolerne følger aftaleånden om tillid, dialog og samarbejde, og at skoleledere, TR og lærere får evalueret og drøftet om der evt. er særlige områder, der skal fokus på i forbindelse med planlægningen af næste skoleår, således at alle parter oplever, at de har indflydelse på at aftalen fungerer tilfredsstillende.

DLF anbefaler alle kredse at foretage en evaluering af A08, og foreningen har til det formål udarbejdet et spørgeskema. Undersøgelsen kører fra centralt hold, og kredsene kan få oversigt over svarene fra henholdsvis den enkelte kommune og skole.

I Kreds 13 har vi foretaget undersøgelsen i uge 5 og 6, resultatet af undersøgelsen er dog kun anvendelig, hvis over 50 % af lærerne har svaret. Kredsen får den 22. februar resultatet af denne undersøgelse, den vil blive forelagt på generalforsamlingen.

**Løn**

Der er i forbindelse med den A08 indgået lønaftaler med begge kommuner om henholdsvis et Dragør tillæg og et Tårnby tillæg.

* Dragør tillægget er på 7360,09 kr.
* Tårnby tillægget er på 7420 kr. (31.03.2000 kr. niveau)

Derudover er det i Dragør i forbindelse med forhandling af lokallønsaftalen aftalt, at lærere, der varetager vejlederfunktioner på skolebiblioteket, der kræver særlig uddannelse tildeles:

* Lærer på ny løn et årligt tillæg på 7.000 kr.,
* Lærere på delvis ny løn et årligt tillæg på 2.500 kr..
* Lærere, der har funktion, som læsevejledere tildeles et årligt tillæg på 3.500 kr., når de tiltræder funktionen og påbegynder uddannelsen til læsevejleder.

I Tårnby er det aftalt at medarbejdere, der er tilknyttet skolernes pædagogiske læringscentral (PLC, skolebibliotekerne) tildeles et timetillæg for den del af arbejdstiden, som er tillagt medarbejderen som ”anden tid” på PLC.

* For tjenestemænd og overgangsgruppen er det på 4,47 kr. pr. time.
* For overenskomstansatte er det på 12,19 kr. pr. time (31.03.2000 kr. niveau)

Med indgåelse af ny arbejdstidsaftale er der løntillæg, der er bortfaldet (det er f.eks.: Arbejdstidsbestemte tillæg, akkordtillæg og tillægget for selvstyrende team), det er de lønmidler, der er konverteret til henholdsvis Dragør- og Tårnby tillægget samt de øvrige nævnte aftalte tillæg.

Derudover er der pr. 1.april 2010 afsat 1,25 % til lokallønsforhandlinger. Forhandlingerne om de midler er afsluttet i begge kommuner. Resultatet af de forhandlinger vil blive fremlagt i den mundtlige beretning på generalforsamlingen.

**Aktiviteter i 2009:**

Åbent hus i Lærernes Hus den 30. april – cafeeftermiddag for medlemmer.

Kredsen afholdt den 25. august cafeeftermiddag for nye lærere.

På mødet informerede vi bl.a. om Danmarks Lærerforening og vores lokale kreds, om ansættelsesforhold, lønindplacering, hvordan man læser sin lønseddel, ferie og dagpenge samt vigtigheden af at kontakte kredsen, hvis der er behov for rådgivning.

Torsdag den 3. september løb 125 lærere fra Kreds 13 med i det årlige DHL-løb i Fælledparken. Kreds 13 sponsorerede deltagergebyr, telt, bord- og bænksæt for alle deltagerne.

Kredsen afholdt torsdag den 10. september informationsmøde om overenskomstpension, de nye fritvalgsordninger samt om efterløn.

Vi havde et velbesøgt medlemskurs lørdag den 31. oktober – søndag den1. november på Frederiksdal i Lyngby.

Derudover har der været afholdt følgende arrangementer for kredsens pensionister:

Skovtur til Helsingør og omegn, julefrokost og efterårsmøde.

**Indhold i Mundtlig beretning bliver bl.a.:**

Overenskomst 2011

Arbejdstidsaftalen

Løn – lokalaftaler

Strukturændringer, Tårnby

Arbejdsmiljø herunder rummelighed, specialundervisning og teamsamarbejde

Evaluering af faseinddelt skole i Tårnby